Habita lectione litterarum D. Noel Damy, Altissiodorensis ecclesiæ canonici, quibus asserebat DD. canonicos et capitulum ipsius Altissiodorensis ecclesiæ conclusisse renovare pristinam amicitiam et confraternitatem que inter suam Altissiodorensem et Bellovacensem ecclesias dudum intercedebat, nunquam vero intermorituram, tum maxime pro mutua inter sese beati Justi martyris pueri conservanda memoria, qui quidem ex ipsa Altissiodorensi olim civitate oriundus, in hacce Belvacensi ecclesia modo requiescit, ac religiose colitur; ut quorum communis ipsius sancti participatio, itat sit animorum inter se continuatio. Audita etiam relatione domini Duchaigne, antiquioris canonici confratris nostri, qui viva voce confirmavit se eo nomine per supradictam Antissiodorensem civitatem iter agentem a predeclaratis DD. canonicis et capitulo humaniter susceptum fuisse, sibique canonicalem habitum cum sessione in choro ipsius ecclesiæ oblatum, nunc vero dominum Housset, prefatæ ecclesiæ succentorem, ad proximam S. Petri festivit, venturum, ut hujusce Belvacensis ecclesiæ servitium possit contemplari, eidemque ex devotione adesse, quatenus domini velint ipsum humaniter etiam suscipere, paremque gratiam referre. Domini capitulares ecclesiæ Belvacensis habita predictorum ratione, supra laudatorum canonicorum Altissiodorensium votis benignius annuentes, statuerunt renovandam esse pristinam cum illis amicitiam et confraternitatem, et conscribere se socios ac confratres, ideoque, ob grati animi significationem, decreverunt si predictus dominus succentor, aut canonicorum aliquis ad hanc urbem accesserit, illos quasi confratres esse excipiendos, illisque canonicalem habitum cum sessione in choro honorifice offerendum. Quare prefatus Dominus Duchaigne, canonicus, ipsos de dominorum voluntate certiores faciat per litteras. Actum in capitulo Belvacensi, anno et die supradictis.